Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1225/2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea /* COM/2012/0270 final - 2012/0145 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Fit-2 ta' Frar 2012, fil-kawża C-249/10[1] P - Brosmann u oħrajn vs il-Kunsill ('Brosmann'), il-Qorti Ewropea tal-Ġustizzja annullat ir-Regolament tal-Kunsill (KE) Nru 1472/2006 tal-5 ta' Ottubru 2006 li jimponi dazju anti-dumping definittiv u li jiġbor b’mod definittiv id-dazju provviżorju impost fuq l-importazzjoni ta’ ċerti tipi ta’ lbies għar-riġlejn bil-parti ta’ fuq tal-ġilda li joriġinaw fir-Repubblika Popolari taċ-Ċina u fil-Vjetnam fir-rigward tal-applikanti. Fis-sentenza tagħha, il-Qorti tal-Ġustizzja ddeċidiet li t-teknika tat-teħid tal-kampjuni stipulata fl-Artikolu 17 tar-Regolament tal-Kunsill (KE) Nru 1225/2009 ma tistax tiġi applikata għall-finijiet ta' determinazzjoni tat-talbiet għal trattament individwali tal-ekonomija tas-suq magħmula skont l-Artikolu 2(7)(c). Fis-sentenza tagħha, il-Qorti sabet li, skont l-Artikolu 2(7)(c), il-produtturi li kkooperaw u li mhumiex parti mill-kampjun huma intitolati li jkollhom it-talba tagħhom għal trattament tal-ekonomija tas-suq eżaminata, u dan irrispettivament minn jekk il-marġni ta’ dumping individwali kellux jiġi kkalkulat għal dawk il-kumpaniji li kienu barra l-kampjun. Il-Qorti Ewropea tal-Ġustizzja indikat ukoll li d-determinazzjoni skont l-Artikolu 2(7)(c) trid issir fi żmien tliet xhur wara li tingħata bidu l-investigazzjoni. Id-Deċiżjoni tal-Qorti Ewropea tal-Ġustizzja dwar l-applikazzjoni tar-Regolament tal-Kunsill (KE) Nru 1225/2009 titlob li l-Kummissjoni teżamina l-applikazzjonijiet kollha għal trattament ta’ ekonomija tas-suq imressqa minn produtturi li kkooperaw u li mhumiex parti mill-kampjun, irrispettivament mill-għadd ta’ produtturi. Madankollu, din il-prattika timponi piż amministrattiv disproporzjonat fuq l-awtoritajiet investigattivi tal-Unjoni. Għalhekk, huwa f'loku li jiġi emendat ir-Regolament (KE) Nru 1225/2009, partikolarment fir-rigward tal-perjodu ta' żmien stipulat, jiġifieri ta’ tliet xhur, li fih il-Kummissjoni trid tiddeċiedi dwar l-applikazzjonijiet għal trattament ta’ ekonomija tas-suq. Għandu jiġi nnutat ukoll li l-użu tat-teknika tat-teħid tal-kampjuni stipulata fl-Artikolu 17 tar-Regolament tal-Kunsill (KE) Nru 1225/2009 għall-finijiet tad-determinazzjoni tat-talbiet għal trattament ta’ ekonomija tas-suq li ssir skont l-Artikolu 2(7)(c) ta' dan ir-Regolament ma jiksirx l-obbligi tal-Unjoni skont ir-regoli tal-Organizzazzjoni Dinjija tal-Kummerċ. Pereżempju, il-Bord tal-Korp għas-Soluzzjoni tat-Tilwim tal-Organizzazzjoni Dinjija tal-Kummerċ fit-tilwima DS405 (l-Unjoni Ewropea – Il-miżuri antidumping fuq ċerti żraben miċ-Ċina, rapport adottat fit-22 ta’Frar 2012) sab li ċ-Ċina ma kinitx stabbiliet li l-Unjoni Ewropea aġixxiet b'mod inkonsistenti mal-Artikoli 2.4 u 6.10.2 tal-Ftehim tal-Antidumping, mal-paragrafu 15(a)(ii) tal-Protokoll tal-Adeżjoni taċ-Ċina, u mal-paragrafi 151(e) u (f) tar-Rapport tal-Grupp ta’ Ħidma dwar l-Adeżjoni taċ-Ċina, billi naqset milli teżamina l-applikazzjonijiet għal trattament ta’ ekonomija tas-suq tal-produtturi Ċiniżi li kkooperaw li mhumiex parti mill-kampjun għall-investigazzjoni oriġinali limitata. Għalhekk, meta wieħed jikkunsidra dan l-isfond u għal raġunijiet marbuta maċ-ċertezza legali, huwa meqjus f'loku li tiġi introdotta dispożizzjoni li tiċċara li d-deċiżjoni li tiġi limitata l-investigazzjoni għal numru raġonevoli ta’ produtturi billi jintużaw kampjuni abbażi tal-Artikolu 17 tar-Regolament tal-Kunsill (KE) Nru 1225/2009 tapplika wkoll għall-partijiet suġġetti għall-eżaminazzjoni għal trattament ta’ ekonomija tas-suq, skont l-Artikolu 2(7)(b) u (c). B'riżultat ta' dan, huwa wkoll f'loku li jiġi ċċarat li ma għandhiex issir determinazzjoni skont l-Artikolu 2(7)(c) fil-każ tal-produtturi li mhumiex parti mill-kampjun sakemm dawn il-produtturi ma jitolbux u ma jiksbux eżaminazzjoni individwali skont l-Artikolu 17(3). Barra minn hekk, jitqies f'loku li jkun iċċarat li d-dazju anti-dumping li jrid jiġi applikat għall-importazzjonijiet mill-produtturi li jkunu ppreżentaw id-dettalji tagħhom skont l-Artikolu 17 imma li ma kinux ġew inklużi fl-eżaminazzjoni, ma għandux jaqbeż il-marġni medju peżat ta’ dumping stabbilit għall-partijiet fil-kampjun, irrispettivament minn jekk il-valur normali stabbilit għal dawn il-partijiet kienx determinat abbażi tal-Artikoli minn 2(1) sa 2(6) jew tal-Artikolu 2(7)(a). Fl-aħħar nett, il-perjodu ta’ żmien stipulat ta’ tliet xhur li fih trid tkun saret id-determinazzjoni skont l-Artikolu 2(7)(c), irriżulta wieħed mhux prattiku f’ħafna proċedimenti tal-anti-dumping, partikolarment fejn it-teħid tal-kampjuni jiġi applikat skont l-Artikolu 17. Fil-proposta tagħha sabiex jiġu emendati ċerti regolamenti biex tkun żgurata l-konsistenza mad-dispożizzjonijiet introdotti bit-Trattat ta’ Lisbona ("'Trade Omnibus I")[2], il-Kummissjoni inkludiet emenda biex il-perjodu massimu stipulat fl-Artikolu 2(7)(c) tar-Regolament tal-Kunsill (KE) Nru 1225/2009 isir sitt xhur (il-punt 1 tal-Intestatura 24 fl-Anness tat-“Trade Omnibus I"). Madankollu, fid-dawl tas-sentenza Brosmann dwar dan il-perjodu massimu (li intervjena sena wara li tressqet il-proposta Omnibus I), huwa meqjus li l-estensjoni tal-perjodu ta’ żmien stipulat għal sitt xhur ma għadhiex adegwata għal raġunijiet ta’ ċertezza legali. Minflok, huwa meqjus aktar f’loku li dan il-perjodu stipulat jitneħħa mir-Regolament tal-Kunsill (KE) Nru 1225/2009. Għalhekk il-Kummissjoni għandha twaqqaf l-isforzi tagħha biex temenda l-perjodu stipulat fl-Artikolu 2(7)(c) fil-kuntest tal-proposta Trade Omnibus I, u għandha tinforma lill-Kunsill u l-Parlament bl-intenzjonijiet tagħha. Fl-interess taċ-ċertezza legali u l-prinċipju ta’ amministrazzjoni soda, hu neċessarju li jkun stabbilit li dawn l-emendi jibdew jgħoddu kemm jista' jkun malajr għall-investigazzjonijiet kollha ġodda u pendenti. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Mhux applikabbli. 3. ELEMENTI LEGALI TAL-PROPOSTA · Bażi legali Il-bażi legali għal din il-proposta hija l-Artikolu 207(2) tat-Trattat dwar il-Funzjonament tal-Unjoni Ewropea, li skontu l-Parlament Ewropew u l-Kunsill, li jaġixxu permezz ta’ regolamenti f’konformità mal-proċedura leġiżlattiva ordinarja, għandhom jadottaw il-miżuri li jiddefinixxu l-qafas għall-implementazzjoni tal-politika kummerċjali komuni. Din il-proposta temenda r-Regolament tal-Kunsill (KE) Nru 1225/2009, li kien ibbażat fuq id-dispożizzjoni ekwivalenti tat-Trattat li jistabbilixxi l-Komunità Ewropea, jiġifieri l-Artikolu 133. · Il-Prinċipju tas-Sussidjarjetà Skont l-Artikolu 3(1)(e) tat-Trattat dwar il-Funzjonament tal-Unjoni Ewropea, il-proposta taqa’ fil-kompetenza esklużiva tal-Unjoni. Għaldaqstant, il-prinċipju tas-sussidjarjetà ma japplikax. · Il-Prinċipju tal-Proporzjonalità Il-proposta hija konformi mal-prinċipju tal-proporzjonalità. · L-għażla tal-istrumenti L-istrument propost: Regolament tal-Parlament Ewropew u tal-Kunsill. Mezzi oħra ma jkunux xierqa minħabba r-raġuni li ġejja: Regolament irid jiġi emendat b’Regolament. 4. IMPLIKAZZJONI BAĠITARJA Mhux applikabbli. 5. ELEMENTI FAKULTATTIVI Mhux applikabbli. 2012/0145 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 1225/2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 207 tiegħu, Wara li kkunsidraw il-proposta li saret mill-Kummissjoni Ewropea, Wara li l-abozz tal-att leġiżlattiv ingħadda lill-Parlamenti nazzjonali, Filwaqt li jaġixxu skont il-proċedura leġiżlattiva ordinarja, Billi: (1) Fil-Kawża C-249/10 P[3], il-Qorti Ewropea tal-Ġustizzja ddeċidiet li t-teknika tat-teħid tal-kampjuni prevista fl-Artikolu 17 tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea[4] ma tistax tiġi applikata għall-finijiet tad-determinazzjoni tat-talbiet għal trattament ta’ ekonomija tas-suq li jsir taħt l-Artikolu 2(7)(c) ta' dak ir-Regolament. (2) Id-deċiżjoni tal-Qorti Ewropea tal-Ġustizzja titlob li l-Kummissjoni teżamina l-applikazzjonijiet kollha għal trattament ta’ ekonomija tas-suq imressqa minn produtturi esportaturi li jkunu kkooperaw u li mhumiex parti mill-kampjun, irrispettivament minn jekk in-numru ta’ produtturi li kkooperaw huwiex kbir. Madankollu, din il-prattika timponi piż amministrattiv disproporzjonat fuq l-awtoritajiet investigattivi tal-Unjoni. Għaldaqstant hu f’loku li jiġi emendat ir-Regolament tal-Kunsill (KE) Nru 1225/2009. (3) Barra minn hekk, l-użu tat-teknika tat-teħid tal-kampjuni prevista fl-Artikolu 17 tar-Regolament tal-Kunsill (KE) Nru 1225/2009 għall-finijiet tad-determinazzjoni tat-talbiet għal trattament ta’ ekonomija tas-suq li ssir skont l-Artikolu 2(7)(c) ta' dak ir-Regolament hija permessa skont ir-regoli tal-Organizzazzjoni Dinjija tal-Kummerċ. Pereżempju, il-Bord tal-Korp għas-Soluzzjoni tat-Tilwim tal-Organizzazzjoni Dinjija tal-Kummerċ fit-tilwima DS405 (l-Unjoni Ewropea – Il-miżuri antidumping fuq ċerti żraben miċ-Ċina, rapport adottat fit-22 ta’Frar 2012) sab li ċ-Ċina ma kinitx stabbiliet li l-Unjoni Ewropea aġixxiet b' mod inkonsistenti mal-Artikoli 2.4 u 6.10.2 tal-Ftehim tal-Antidumping, mal-paragrafu 15(a)(ii) tal-Protokoll tal-Adeżjoni taċ-Ċina, u mal-paragrafi 151(e) u (f) tar-Rapport tal-Grupp ta’ Ħidma dwar l-Adeżjoni taċ-Ċina, minħabba li naqset milli teżamina l-applikazzjonijiet għal trattament tal-ekonomija tas-suq tal-produtturi esportaturi Ċiniżi li kkooperaw li mhumiex parti mill-kampjun għall-investigazzjoni oriġinali. (4) Għalhekk, meta wieħed jikkunsidra dan l-isfond u għal raġunijiet marbuta maċ-ċertezza legali, huwa meqjus f'loku li tiġi introdotta dispożizzjoni li tiċċara li d-deċiżjoni li l-investigazzjoni tiġi limitata għal numru raġonevoli ta’ partijiet billi jintużaw kampjuni abbażi tal-Artikolu 17 tar-Regolament tal-Kunsill (KE) Nru 1225/2009 tapplika wkoll għall-partijiet suġġetti għall-eżaminazzjoni skont l-Artikolu 2(7)(b) u (c). B'riżultat ta' dan, huwa wkoll f'loku li jiġi ċċarat li ma għandhiex issir determinazzjoni skont l-Artikolu 2(7)(c) għal produtturi esportaturi li mhumiex parti mill-kampjun sakemm dawn il-produtturi ma jitolbux u ma jiksbux eżaminazzjoni individwali skont l-Artikolu 17(3). (5) Barra minn hekk, jitqies f'loku li jkun iċċarat li d-dazju anti-dumping li jrid jiġi applikat għall-importazzjonijiet mill-esportaturi jew mill-produtturi li jkunu ppreżentaw id-dettalji tagħhom skont l-Artikolu 17, imma li ma kinux ġew inklużi fl-eżaminazzjoni, ma għandux jaqbeż il-marġni medju differenzjat tad-dumping stabbilit għall-partijiet fil-kampjun, irrispettivament minn jekk il-valur normali stabbilit għal dawn il-partijiet kienx determinat abbażi tal-Artikoli minn 2(1) sa 2(6) jew tal-Artikolu 2(7)(a). (6) Fl-aħħar nett, il-perjodu ta’ żmien stipulat ta’ tliet xhur li fih trid tkun saret id-determinazzjoni skont l-Artikolu 2(7)(c), irriżulta wieħed mhux prattiku partikolarment fi proċedimenti fejn it-teħid tal-kampjuni jsir skont l-Artikolu 17. Għaldaqstant, huwa f’loku li dan il-perjodu stipulat jitneħħa. (7) Fl-interessi taċ-ċertezza legali u l-prinċipju ta’ amministrazzjoni soda, hu neċessarju li jkun stipulat li dawn l-emendi jibdew jgħoddu kemm jista' jkun malajr għall-investigazzjonijiet kollha ġodda u pendenti. (8) Ir-Regolament tal-Kunsill (KE) Nru 1225/2009 għandu għalhekk jiġi emendat f'dan is-sens, ADOTTAW DAN IR-REGOLAMENT: Artikolu 1 Ir-Regolament tal-Kunsill (KE) Nru 1225/2009 huwa emendat kif ġej: (1) L-Artikolu 2(7) huwa emendat kif ġej: (a) Is-sentenza ta' qabel tal-aħħar tas-subparagrafu (c) hija modifikata kif ġej: Il-kliem "fi żmien tliet xhur mill-bidu tal-investigazzjoni" jitħassar. (b) Is-subparagrafu li ġej (d) huwa miżjud: "(d) Meta l-Kummissjoni tkun illimitat l-eżaminazzjoni tagħha skont l-Artikolu 17, id-determinazzjoni skont is-subparagrafi (b) u (c) għandha tkun limitata għall-Partijiet inklużi fl-eżaminazzjoni u għal kull produttur li jirċievi trattament individwali skont l-Artikolu 17(3)". (2) Fl-Artikolu 9(6), l-ewwel sentenza tiġi ssotitwita b'dan li ġej: "Meta l-Kummissjoni tkun illimitat l-eżaminazzjoni tagħha skont l-Artikolu 17, id-dazju anti-dumping applikat għall-importazzjonijiet minn esportaturi jew produtturi li jkunu ressqu d-dettalji tagħhom skont l-Artikolu 17 imma li ma kinux ġew inklużi fl-eżaminazzjoni ma għandux jaqbeż il-marġni medju peżat ta’ dumping stabbilit fir-rigward tal-partijiet fil-kampjun, irrispettivament minn jekk il-valur normali għal dawn il-partijiet huwiex determinat abbażi tal-Artikoli minn 2(1) sa 2(6) jew l-Artikolu 2(7)(a)." Artikolu 2 Dan ir-Regolament għandu japplika għall-investigazzjonijiet kollha, ġodda u pendenti, li jkun hemm fiż-żmien meta jidħol fis-seħħ dan ir-Regolament. Artikolu 3 Dan ir-Regolament jidħol fis-seħħ l-għada li jiġi ppubblikat f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President [1] Il-Kawża C-249/10 P – Brosmann Footwear (HK) u Oħrajn vs il-Kunsill, Sentenza tat-2 ta' Frar 2012 (għad mhix ippubblikata fl-ECR) [2] Proposta għal regolament tal-Parlament Ewropew u tal-Kunsill li jemenda ċerti Regolamenti relatati mal-politika kummerċjali komuni fir-rigward tal-proċeduri għall-adozzjoni ta' ċerti miżuri (COM(2011) 82 finali). [3] Il-Kawża C-249/10 P - Brosmann Footwear (HK) u Oħrajn vs Il-Kunsill, Sentenza tat-2 ta' Frar 2012. [4] ĠU L 343, 22.12.2009, p. 51.